MAJAN TSIN-YAM
MAJAN TSIN-YAM
Pak pung ngoi sinat mahku,
Amyawk mawta gap sharu;
Rawt malan hpyen hte asuya,
Majan gasat ma ai da.
Gumgai dingla ma kaji,
Mahkawn shabrang hkrit shari;
Htaw de le de hprawng kagat,
Makoi gyem di atsam dat.
Kajawng kaja gwi grai wau,
Myen hpyenla ni hkawm larau;
Wu wu di di hpyen mawdaw,
Gau ginhkrang ai hpyenla htaw.
Tatma hpyen ni hkawm kabrawng,
Mungmasha ni hkrit kajawng;
Buga nga na hkrit tsang hpa,
Myen hpyendap ni zingri na.
Shim ai shara sawn sumru,
Hpyen hprawng yen na gan myit lu;
Mare kaba de htawt sit hprawng,
Bumga jarit n-gaw htawng nawng.
Gumgai dingla hkawm n jin,
Yu gawn ai ni she dau yin;
Ka gun Ma dun, bum lam hkawm,
Ba ai Ma gaw hkrap di lawm.
Gun ai ka gaw bai di hkrat,
Lang ai rai mung bai tat dat;
Tsupni tsupnawn ka hta tup,
Buhpun nba buri sup.
N dang n la gun goiwat,
Hkringsa shara bai jahkrat,
Hkumgawng puba salat lwi,
Hkrit di hkawm yang grai gau-ngwi.
Dinghku sutgan kau tawn da,
Asak lawt hkra hprawng hkawm ra,
Kawsi hpang gara kan she kru,
Majan tsin-yam myiprwi pru.
kac_Latn kac_Latn sag_Latn kac_Latn kac_Latn kac_Latn kac_Latn kac_Latn fra_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn run_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn